
Introducere 

Realismul ca teorie a relaţiilor internaţionale reprezintă un mod de gândire raţional, 
opus idealismului, ce porneşte de la premisa că principalul interes al statelor este 
supravieţuirea într-un sistem internaţional anarhic. Statul caută în permanenţă să îşi menţină şi 
să îşi sporească puterea şi securitatea în raport cu alte state. 

Originile realismului politic sunt legate de istoricul grec Tucidide (460 - 398 î.Hr.) 
care, prin lucrarea sa intitulată Istoria războiului peloponesiac prezintă cu obiectivitate 
conflictul pentru autoritate în Grecia dintre Atena şi Sparta. Cauza acestui război este 
creşterea puterii Atenei în regiune, spartanii fiind îngrijoraţi că aceasta va obţine supremaţia 
militară şi economică, iar distribuirea puterii va deveni inegală. Un punct important al operei 
lui Tucidide îl constituie descrierea „dialogului melian”, reprezentând poziţia insulei Melos în 
conflict. Insula Melos se declarase neutră în cadrul acestei neînţelegeri, însă în realitate 
susţinea financiar Sparta. Acest fapt a dus la un atac al atenienilor, care, după un teribil 
masacru, au cucerit insula. 

Reacţia Atenei asupra teritoriului neutru reprezintă una dintre cele mai vechi relatări a 
unei încălcări a normelor juridice internaţionale şi un simbol al concepţiilor lumii antice 
asupra politicilor internaţionale. Importanţa Istoriei războiului peloponesiac constă în 
acurateţea şi imparţialitatea cu care sunt relatate evenimentele, textul rămânând până astăzi 
relevant pentru înţelegerea realismului politic. 

O operă fundamentală pentru gândirea realistă este Principele (1532) de Niccolo 
Machiavelli. Lucrarea a fost scrisă ca un manual pentru liderii politici şi conţine sfaturi, 
întărite de exemple, referitoare la cucerirea unui teritoriu (termenul utilizat în carte este 
„principat”), precum şi la menţinerea şi întărirea autorităţii în interiorul acestuia şi gestionarea 
relaţiilor cu alte state. Principele susţine principii ca: acapararea cât mai multor teritorii, 
menţinerea de relaţii bune cu puterile mici şi refuzarea colaborării cu marile puteri, auto- 
ajutorul este preferabil în locul alianţelor etc. Scrierea lui Machiavelli a stârnit numeroase 
controverse datorită practicilor aproape malefice pe care sugerează în spiritul ideii că 



moralitatea în sensul său tradiţional poate fi abandonată pentru stat şi pentru menţinerea 
puterii. 

Printre influenţele clasice ale realismului în cadrul teoriei relaţiilor internaţionale se 
află opere ca Arta războiului de Sun Tzu (tratat antic de strategie şi tactică militară), 
Leviathan de Thomas Hobbes (una dintre primele teorii ale contractului social) sau Despre 
război de Cari von Clausewitz (o lucrare de la începutul secolului al XlX-lea despre cele mai 
favorabile moduri de abordare a războiului). 

Principalele teorii ale realismului politic 

Realismul clasic 

După cel de-al doilea război mondial, realismul devine noul simţ al realităţii pe scena 
politică internaţională. Printre indeile centrale ale acestei gândiri se află: lupta neobosită 
pentru putere a statelor, statele suverane sunt principalii actori ai jocului de putere, nu există o 
putere superioară şi astfel sistemul este unul anarhic (anarhia reprezintă opusul ierarhiei), 
acţiunile statelor au la bază natura umană, natura umană este egoistă şi nu poate fi schimbată, 
securitatea trebuie să fie principala prioritate, lupta pentru supravieţuire face ca relaţiile 
externe să fie de o importanţă capitală etc. 

Considerat părintele fondator al realismului, Hans Morgenthau este unul dintre primii 
teoreticieni şi primul care a dat o formă clară acestui model de gândire politic prin lucrarea sa 
din anul 1948, Politica între naţiuni: lupta pentru putere şi lupta pentru pace. Morgenthau 
susţine că societatea este guvernată de „legi obiective”, iar toţi actorii de pe scena 
internaţională caută să îşi maximizeze propria putere. Un mod de guvernare eficient, lipsit de 
emotivitate, necesită evaluarea politicilor strict după efectul pe care acestea l-ar putea avea 
asupra propriei puteri şi nu după standarde morale. Autorul consideră că una dintre 
caracteristicile principale ale naturii umane este pofta nestăpânită de putere, omul fiind un 
animal politic născut sa obţină putere. 1 

în a doua ediţie a lucrării sale, Morgenthau enunţă cele „şase principii ale realismului 
politic”, un set de reguli care avea să stea la baza teoriei „tradiţionale” sau „clasice” a 
realismului. Acestea pot fi rezumate astfel: 

1. Politica este guvernată de legi obiective izvorâte din natura umană; 

2. Elementul central al politicii internaţionale este interesul definit în termenii puterii; 

1 Felix BERENSKOETTER, Michael J. WILLIAMS (editori), Power in World Politics , Routledge, New York, 
2007, p. 51; 

3. Interesul este un element obiectiv şi universal valabil, însă însuşirile acestuia pot varia 
în funcţie de context; 

4. Principiile morale universale nu pot fi aplicate în acţiunile statelor; 

5. Aspiraţiile de ordin moral ale unui anumit stat nu sunt aceleaşi cu legile morale 
universale (aşa cum o opinie nu este neapărat egală cu adevărul); 

6. Sfera politică este autonomă. 2 

Neorealismul 

Realismul structural sau neorealismul reprezintă o trecere de la realismul clasic al 
secolului al XX-lea spre o nouă gândire actualizată şi adaptată la realitatea politică a 
sfârşitului anilor 1970. Printre adepţii reprezentativi ai acestei teorii se numără Kenneth N. 
Waltz, Stephen Walt şi Steven Van Evera. 

Conform gândirii neorealiste, sistemul internaţional este format din structura 
internaţională şi state. Caracteristicile centrale ale structurii internaţionale sunt: principiul 
conducător este anarhia (nu există o autoritate supremă asupra statelor), există asemănări 
fundamentale între actori (statele sunt entităţi similare, funcţia lor principală fiind cea de 
supravieţuire sau securitate), iar capacităţile actorilor sunt împărţite în două mari categorii: 
militare şi economice. în dezvoltarea teoriei relaţiilor internaţionale, neorealiştii evită 
conceptele abstracte ca „natura umană” pe care le utilizează realismul clasic în favoarea unor 
elemente palpabile. 

Cel mai important teoretician al realismului structural este Kenneth Waltz, care a 
schiţat principiile neorealiste în lucrarea sa Teoria politicii internaţionale (1979). Acesta preia 
şi adaptează ideile lui Morgenthau, adăugând elemente din ştiinţe precum economie, 
sociologie, filosofie ş.a. Waltz susţine că structura internaţională pune presiune asupra 
statelor, acestea fiind preocupate de potenţialul lor economic şi militar în faţa celorlalte state 
din sistem. Acest fapt face ca lupta pentru putere a actorilor să fie inevitabilă în cadrul 
sistemului internaţional, iar astfel conflictul devine un lucru firesc, cooperarea fiind elementul 
problematic. Statele trebuie să fie interesate de obţinerea şi menţinerea puterii, iar rezolvarea 
independentă a problemelor este întotdeauna dezirabilă, alianţele pentru a forma un echilibru 
de putere reprezintă o a doua variantă. 


2 Hans J. MORGENTHAU, Politics Among Nations: The Struggle for Power and Peace (ediţia a 3-a), Alfred A. 
Rnopf, New York, 1960, pp. 4-11; 

Teoria lui Waltz porneşte de la ipoteza că sistemul internaţional este anarhic şi, astfel, 
statele sunt preocupate de supravieţuire. în Teoria politicii internaţionale sunt prezentate cele 
patru caracteristici principale ale realismului structural: 

1. Interesul naţional determină acţiunile statului; 

2. Necesitatea unor politici externe provine din concurenţa nereglementată dintre state; 

3. Analizarea acestei necesităţi poate determina crearea politicilor ce vor servi cel mai 
bine interesului naţional; 

4. Testul definitiv al politicilor adoptate este succesul, prin succes înţelegându-se 
conservarea şi întărirea statului. 3 

Neorealiştii consideră că o constrângere comună asupra statelor va face din acestea 
unităţi asemănătoare, astfel specializarea doar în anumite domenii este periculoasă. De 
asemenea, actorii sunt nevoiţi să imite statele „de succes” sau, în caz contrar, vor fi eliminaţi 
din sistem, politicile interne deovedindu-se astfel irelevante. 

O variantă a neorealismului este realismul defensiv, care susţine că, intr-un sistem 
internaţional pluripolar (bipolar sau multipolar), în rândul statelor apare o dilemă a securităţii. 
Statele sunt puse în situaţia de a alege cărui stat dominant se va alătura pentru a consolida 
echilibrul de putere. Reacţia la acest tip de realism este realismul ofensiv. 

Realismul ofensiv 

Conform aserţiunilor realismului ofensiv, marile puteri sunt actorii principali în 
politica internaţională. Statele nu sunt mulţumite de nivelul de putere atins, acestea urmărind 
să obţină maximum de putere şi, în cazul în care circumstanţele permit, să obţină o hegemonie 
pasivă. Acest tip de realism susţine ideea că tensiunea legată de securitate dintre marile puteri 
este datorată sistemului internaţional anarhic şi nu naturii umane, aşa cum afirma 
Morgenthau. 4 

Exponentul principal al acestei teorii este John Mearsheimer, care, în cartea sa 
Tragedia politicii marilor puteri, afirmă că, datorită faptului că este dificil de apreciat de câtă 
putere va fi nevoie în viitor, cea mai bună variantă în demersul marilor puteri de a-şi asigura 
necesarul de autoritate este obţinerea hegemoniei, eliminând astfel eventuale provocări dint 
partea unei alte mari puteri. Ar fi, deci, o imensă eroare din partea unui stat să trecă peste 


3 KennethN. WALTZ, Theory of International Politics, McGraw-Hill, New York, 1979, p. 117; 

4 John J. MEARSHEIMER, “Structural Realism”, în: Tim DUNNE, Milja KURKI, Steve SMITH (editori), 
International Relations Theories: Discipline andDiversity, Oxford University Press, Oxford, 2007, p. 72; 

oportunitatea obţinerii hegemoniei crezând că are deja suficient de multă putere pentru a 
supravieţui. 5 

John Mearsheimer atribuie realismului cinci ipoteze generale: 

1. Sistemul internaţional este anarhic; 

2. Statele deţin dotări militare, ceea ce le dă posibilitatea să atace şi chiar să distrugă alte 
state; 

3. Nici un stat nu poate fi sigur că un alt stat nu îşi va folosi mijloacele militare împotriva 
sa; 

4. Obiectivul principal al statelor este supravieţuirea; 

5. Statele sunt actori raţionali. 6 

Mearsheimer consideră că intenţiile altor state sunt aproape imposibil de anticipat, iar 
cea mai bună modalitate de supravieţuire în sistemul internaţional este obţinerea hegemoniei 
sau a unei puteri cât mai mari. Cu cât un stat este mai puternic în comparaţie cu rivalii săi, cu 
atât este mai puţin probabil ca acesta să fie atacat. De asemenea, fiecare stat caută oportunităţi 
să încline balanţa puterii în favoarea sa. 

Realismul post-clasic 

Realismul de tip post-clasic a fost elaborat în a doua jumătate a anilor 1990 de autori 
ca Stephen Brooks şi Charles Glaser. Teoria acestora se aseamănă într-o anumită măsură cu 
gândirea neorealistă, cele două pornind de la aceleaşi prezumţii centrale, însă aduce câteva 
corecţii: 

1. Trebuie luată în considerare probabilitatea şi nu posibilitatea izbucnirii unui conflict; 

2. Politicile unui stat trebuie să fie calculate în favoarea unor beneficii pe termen lung şi 
nu pe termen scurt; 

3. Interesul pentru dezvoltare economică trebuie să câştige în faţa dezvoltării capacităţii 
militare. 7 

Concluzii 

Fiecare teorie a realismului politic priveşte altfel funcţionarea sistemului internaţional, 
fiecare teoretician aducând cu sine noi idei şi perspective. Cu toate acestea, se poate spune că 

5 John J. MEARSHEIMER, The Tragedy of GreatPower Politics, W. W. Norton, New York, 2001, p. 35; 

6 John J. MEARSHEIMER, “The False Promise of International Institutions'', International Security , voi. 19, nr. 
3, 1995, p. 10; 

7 Stephen G. BROOKS, “Dueling Realisms”, Internaţional Organization, voi. 51, nr. 3, 1997, pp. 447-453. 

realismul este, în ansamblu, o teorie omogenă şi, indiferent de subdiviziunile sale, rămâne o 
gândire realistă, raţională şi pragmatică. 

Consider că modul realist de înţelegere a relaţiilor internaţionale este cel mai potrivit 
pentru lumea contemporană, fiind o paradigmă nouă concretiztă printr-o formă evoluată a 
teoriei politicii internaţionale. 

